Universis presentes litteras inspecturis, officialis curie archidiaconi Avalon., salutem in Domino. Noveritis nos litteras nobilissimi viri et discreti, Odonis, ducis Burgundie, vidisse, legisse et diligenter inspexisse, non superscriptas, non abolitas, nec in aliqua parte viciatas, sub hac forma: Ego Hugo, dux Burgundie, presentibus et futuris notum facio quod Guillelmus, miles, de Petra-Pertusa, aprobavit et laudavit elemosinam de Ruissetes, sicut Herveus, pater suus eam fecit domui Templi de Salice, et promisit se garantire contra omnem querelantem. Dictus, vero, Guillelmus super hoc me constituit responsorem de elemosina in pace tenenda et manutenenda. In hujus rei testimonium presenti scripto sigillum meum apposui. Actum, anno Domini Mº CCº LXº. Et nos, ad confirmationem hujus rei, presentes litteras sigilli archidiaconi superius prenotati dignum duximus munimine roborari. Datum, anno Domini Mº CCº sexagesimo-tercio, die martis ante festum Beati-Georgii, mense aprili.